Motivet til Karens Picasso

Social- og indenrigsminister Karen Ellemann skrev i Aarhus Stiftstidende den 23. september et læserbrev, hvori hun forklarede begrundelsen for at afskaffe fattigdomsgrænsen. Ministeren vil ikke længere sætte folk i bås som fattige, idet man kan tjene over fattigdomsgrænsen, men have sociale problemer og mangle hjælp, ligesom det modsatte kan gøre sig gældende.

Ministeren beskriver i sit læserbrev, hvordan man i stedet vil gribe problematikken an og det her, Ellemann ser ud til tabe overblikket. Ifølge ministeren vil man fortsat kigge på indkomstfordelingen og antallet af personer med en lav indkomst. Der skal derudover også undersøges, hvordan vi som samfund løfter de svageste, så de kan tage en uddannelse eller komme ind på arbejdsmarkedet, ligesom man også vil undersøge om velfærdssamfundets indsatser bringer de omtalte borgere videre.

Problemet er desværre bare, at Ellemann ikke fører tanke til handling! Siden hun blev minister har hun valgt ikke at videreføre to af vores projekter, Fængselsrejseholdet og Det Juridiske Rådgivningsteam, som vi hos Den Sociale Retshjælps Fond har kørt med succes i de sidste otte år, hvoraf de sidste fire års arbejde har været finansieret af Satspuljemidler. Fængselsrejseholdets arbejde har bestået i at lave opsøgende juridisk- og gældsrådgivning til nuværende og tidligere indsatte, for at mindske risikoen for recidiv og højne chancen for resocialisering. Vores Juridiske Rådgivningsteam har de seneste otte år lavet opsøgende rådgivning, af samme karakter som Fængselsrejseholdet til socialt udsatte, med fokus på Aarhus Kommune. Begge projekter har opfyldt netop det som ministeren efterspørger; ”*… fokus på de komplekse problemer, der kan gemme sig bag tallene.”* Mange af de socialt udsatte har problemer af juridisk eller gældsmæssig karakter, hvorigennem rådgivning om dette, kan have en medvirkende faktor for at komme i uddannelse eller indtræde på arbejdsmarkedet.

Ellemann har tidligere udtalt, at vi som samfund skal blive bedre til at bruge indsatser, som virker. Derfor skaber det forundring, at to projekter, som i mange år har leveret resultater og bevist sin eksistensberettigelse, lukkes.

Anders Braathen Østergaard

Politisk Konsulent



A. Hertzums Vej 2

Postboks 5134

8000 Aarhus C